भृगु तो उनकी क्षमाशीलता की परीक्षा करने आये थे, पर भगवान विष्णु का यह व्यवहार देखकर वे आश्चर्यचकित हो गये और गद्गद् होकर भगवान के चरणों में लोटकर प्रार्थना करने लगे- ‘हे नाथ! आप चाहते तो मुझे कड़े-से-कड़ा दण्ड दे सकते थे। उसके स्थान पर आपने कैसा विलक्षण व्यवहार किया। धन्य है आपकी यह महानता, यह क्षमा और सहिष्णुता का उच्च आदर्श’। इस पर भगवान विष्णु ने भृगुजी के चरण पकड़कर उनके हृदय पर ही क्या, सम्पूर्ण विश्व में एक ऐसी अमिट छाप छोड़ दी, जो सहिष्णुता को सदा-सर्वदा बहुत ऊँचा स्थान देती रहेगी तथा समभाव में सदा स्थित रहने की प्रेरणा प्रदान करती रहेगी।